**Finlandia Kirja** on suomalainen Pohjoismaiden suurin antikvariaatti. Vuoden 2019 alussa se työllistää Orimattilan toimipaikassaan kymmenen henkilöä, ja sen valikoimassa on yli 300 000 tuotetta. Antikvariaatti on perustettu vuonna 2010, ja se on toiminut alusta saakka pelkästään verkkokauppana. Finlandia Kirjan tuotevalikoima on saatavilla useista Internetin kauppapaikoista samanaikaisesti. Yrityksen oman verkkokaupan lisäksi tuotteet ovat ostettavissa myös vertaiskauppapaikka Huuto.net:stä sekä monikauppiasjärjestelmällä toimivasta kauppapaikasta Antikvaari.fi:stä.

Finlandia Kirja on painotuotteisiin keskittynyt yleisantikvariaatti, jonka tuotevalikoimasta löytyy käytettyä aikuisten ja lasten kauno- ja tietokirjallisuutta, aikakauslehtiä ja sarjakuvia. Valikoimassa on myös jonkin verran jäännöseräkappaleina hankittuja uusia kirjoja.

Yritys ostaa käytettyä kirjallisuutta koko Suomesta kuljetusliikkeen välityksellä niin yksityishenkilöiltä kuin yrityksiltäkin. Kirjojen myyjälle lähetetään tarvittaessa pakkauslaatikot kotiovelle, jolloin myyjän tehtäväksi jää vain kirjojen pakkaaminen. Alan suurimpana toimijana Finlandia Kirja on ostanut vuosien varrella myös useita lopettaneita alan yrityksiä.

Finlandia Kirjan perusti vuonna 2010 kauppatieteiden maisteri Matti Pietilä. Yritys palkkasi ensimmäisen ulkopuolisen työntekijän vuonna 2011, minkä jälkeen sen liikevaihto, tulos ja myyntivalikoiman koko ovat kasvaneet vuosittain. Finlandia Kirjan käytössä on Pietilän kehittämä käytettyjen kirjojen myyntiin räätälöity toiminnanohjausjärjestelmä.

Yhteiskuntavastuu
-----------------

Antikvaari Matti Pietilä kirjahyllyjen keskellä.
Finlandia Kirja järjestää vuosittain joulun alla Ilmaisen Kirjan Päivä -hyväntekeväisyystapahtuman, missä yritys jakaa tuhansia kirjoja ilmaiseksi.

Yritys kierrättää vuodessa kymmeniä tonneja myynti- tai jakokelvottomia kirjoja ekologisen eristevillan tuotantoon. Kirjat käyvät hyvin villantuotannon raaka-aineeksi kansineen. Villantuotantoon soveltumattomista nahkaselkäisistä kirjoista tehdään muun muassa kirjataidetta.

Yritys on toteuttanut kampanjoita, joiden kautta osa myyntituotoista on ohjattu muun muassa Mannerheimin Lastensuojeluliiton toimintaan lasten ja nuorten hyvinvoinnin edistämiseksi tai lahjoituksena Intiaan vähävaraisten lasten lukumahdollisuuksien parantamiseksi. Kaikista verkkokaupassa myydyistä kirjoista lahjoitetaan kymmenen senttiä Mannerheimin Lastensuojeluliitolle.

Palkinnot
---------

Vuonna 2018 Finlandia Kirjan verkkokauppa sijoittui hopeasijalle Suomen paras verkkokauppa -kilpailussa, jossa kaupan vahvimmiksi puoliksi mainittiin erityisesti yleisfiilis, toimitukset ja tuotevalikoima. Yritys on palkittu myös tietojärjestelmäratkaisustaan INNOSUOMI-kilpailussa vuonna 2011.

Lähteet
-------

1. 1 2 3  Stiina Ikonen: Pohjoismaiden suurin antikvariaatti pitää majaansa Orimattilassa : Nettidivari kukoistaa vanhan suksitehtaan tiloissa.  *Orimattilan aluelehti*, 7.12.2016.  Mediatalo ESA.
2. ↑  Codexo: *Tilinpäätös 2018*. Codexo, 2019.
3. 1 2  Antikvariaatti Finlandia Kirja | kirjakauppa ja divari *Finlandia Kirja*. Viitattu 20.10.2019.
4. ↑  Pertti Jokinen: Verkkodivarissa käy kova kuhina - hyvä tarina ei tarvitse sähköä.  *Julkaisija - Graafisen viestinnän erikoislehti*, kesäkuu 2016.  RPS-yhtiöt.
5. 1 2  Ilkka Kuosmanen: Vanha kirja käy kaupaksi - kunhan tiedät, miten Google ajattelee *ESS.fi*.  6.2.2018. Viitattu 20.10.2019.
6. ↑  Terhi Säynäjärvi: Vanhoista kirjoista syntyy hyvää eristettä – orimattilalaisen Finlandia Kirjan varastolta ei lähde mitään kaatopaikalle *ESS.fi*.  1.11.2018. Viitattu 20.10.2019.
7. ↑  Kirjakauppa Finlandia Kirja | antikvariaatti ja divari netissä *Finlandia Kirja*. Viitattu 29.1.2017.
8. ↑  Ilmaisen kirjan päivä *www.facebook.com*. Viitattu 29.1.2017.
9. 1 2  Terhi Säynäjärvi: Kirjoista syntyy hyvää eristettä : Myyntiin kelpaamattomat Finlandia Kirjan kirjat ovat raaka-ainetta Ekovillalle.  *Etelä-Suomen Sanomat*, 1.11.2018.  Mediatalo ESA.
10. ↑  Markus Luukkonen: Orimattilalaiselle jättidivarille hopeaa Suomen paras verkkokauppa -kilpailussa *ESS.fi*.  31.5.2018. Viitattu 20.10.2019.
11. ↑  Päijät-Hämeen Innosuomi-palkinto Sympalle *ESS.fi*.  28.11.2011. Viitattu 20.10.2019.

Aiheesta muualla
----------------

* Yrityksen nettisivut